રાત્રે એક-દોઢ વાગ્યા સુધી ટીવી પર મરાઠી ફિલ્મો ચાલતી રહી. વોચમેન દોડી-દોડીને ચા લાવતો રહ્યો. તમાકુ મસળાતી રહી અને હારબંધ ત્રણ ખુરશીમાં આડા પડેલાં કોન્સ્ટેબલ દર કલાકે ઊઠીને આઈસીયુ તરફ એક આંટો મારતા રહ્યા. જોકે મધરાત સુધી તો આઈસીયુમાં પણ ખાસ્સી એવી ચહલ-પહલ રહી હતી. હાર્ટના એક પેશન્ટને નેબ્યુલાઈઝિંગમાં કશીક ગરબડ થવાથી નાઈટ સ્ટાફ તેમાં રોકાયેલો રહ્યો હતો. સિડેટિવ્સની અસર હેઠળ વિલી તીવ્ર ઘેનમાં હતો. આમ પણ, તેની સર્જરી હજુ થઈ ન હતી એટલે મોનિટર ચેક કરવા સિવાય તેમાં ખાસ કંઈ ધ્યાન આપવાપણું હતું નહિ. કાલે સવારે તો તેને પુણે મોકલી દેવાનો હતો.